ठा. रघुनाथ सिंह हुन्दियां हिन्दी, उर्दू, पजाबी च किश कवितां रणबीर, चांद बगैरा अखबारें च छपियां हियां। सम्याल होरें टप्पा, छन्द, कविता, दोहा बगैरा शैली च बी कविता लिखियां। कवितां सुनाने दा उंदा खास ढंग बी होंदा हा। डोगरी, हिन्दी, उर्दू च उनें किश लघु-कत्थां बी लिखी दियां न जेह्‌‌डियां आमातौर पर घटनां-प्रधान ते पात्र-प्रधान न। उंदा गठन लोक-कत्थें आह‌्ला लेखा ढिल्ला-ढाला ऐ। किश कत्थें दे सिरलेख बी लोक-कत्थें आंगर न। इंदे चा किश न: मौलबी ते मराशी, बाबा दयालसिंह, हिजड़े, एहसान फरामोश, झूठै दी हद्‌द, नमक-हलाल, मुतफर्कनोट, इक पक्खरू, साहुकार, करारनामा, परख, कच्चू दा टोटा, शर्त, सेवा का फल, जेन्तर मैन्तर, भूत, लाल बुझकड़, ललारी, प्रोफैसर ते मलाह, रमजान, बारां राजे मंगू दी डैन, मथरे दी लाड़ी, दीदा दलेर, प्रेत, हिम्मत ते अकल बगैरा।